1. JAGU VASTUTAVAD ISIKUD, KOLMANDATE ISIKUTE TEAVE, EKSPERTIDE ARUANDED JA PÄDEVA ASUTUSE KINNITUS Selles jaos esitatakse teave isikute kohta, kes vastutavad ELi kasvuprospekti juurde kuuluva registreerimisdokumendi sisu eest. Selle jao eesmärk on anda investoritele kindlustunne prospektis avaldatud teabe õigsuse suhtes. Samuti esitatakse selles jaos teavet ELi kasvuprospekti juurde kuuluva registreerimisdokumendi õigusliku aluse ja registreerimisdokumendi pädeva asutuse poolse kinnitamise kohta.

Punkt 1.1 Kõigi selliste isikute andmed, kes vastutavad registreerimisdokumendis antud teabe eest või selle osade eest, viimasel juhul koos viidetega nendele osadele. Füüsiliste isikute puhul, kaasa arvatud emitendi haldus-, juht- või järelevalveorganite liikmete puhul märkida nende isikute nimed ja funktsioonid; juriidiliste isikute puhul märkida nende nimed ja registrijärgsed asukohad.

Punkt 1.2 Registreerimisdokumendi eest vastutavate isikute avaldus selle kohta, et registreerimisdokumendis sisalduv teave on neile teadaolevalt tõene ja et registreerimisdokument ei sisalda väljajätmisi, mis võivad selle tähendust mõjutada. Kui see on asjakohane, siis registreerimisdokumendi teatud osade eest vastutavate isikute avaldus selle kohta, et registreerimisdokumendi sellistes osades sisalduv teave, mille eest nad vastutavad, on neile teadaolevalt tõene, ja et registreerimisdokumendi need osad ei sisalda väljajätmisi, mis võivad nende tähendust mõjutada.

Punkt 1.3 Kui registreerimisdokumendile on lisatud avaldus või aruanne, mis on omistatud eksperdist isikule, esitada selle isiku kohta järgmised üksikasjad: a) nimi; b) tegevuskoha aadress; c) kvalifikatsioonid; d) oluline huvi emitendi vastu, juhul kui see eksisteerib. Kui avaldus või aruanne on koostatud emitendi taotlusel, tuleb teha märge selle kohta, et avaldus või aruanne on lisatud registreerimisdokumenti selle isiku nõusolekul, kes on registreerimisdokumendi selle osa sisu prospekti jaoks kinnitanud.

Punkt 1.4 Kui teave pärineb kolmandalt isikult, anda kinnitus, et see teave on korrektselt taasesitatud ja et niivõrd kui emitent on teadlik ja võimeline kolmanda isiku avaldatud teabe põhjal kindlaks tegema, ei sisalda see ühtegi väljajättu, mis muudaks taasesitatud teabe ebatäpseks või eksitavaks. Lisaks sellele märkida teabe allikas/allikad.

Punkt 1.5 Märge selle kohta, et: a) [pädeva asutuse nimi] kui määruse (EL) 2017/1129 kohane pädev asutus on [registreerimisdokumendi/prospekti] kinnitanud; b) [pädeva asutuse nimi] kinnitab üksnes, et [registreerimisdokument/prospekt] vastab täielikkuse, arusaadavuse ja järjepidevuse nõuetele, mis on kehtestatud määruses (EL) 2017/1129; c) seda kinnitust ei tohiks käsitada [registreerimisdokumendis/prospektis] käsitletava emitendi heakskiitmisena; d) [registreerimisdokument/prospekt] on koostatud osana ELi kasvuprospektist kooskõlas määruse (EL) 2017/1129 artikliga 15.

2. JAGU STRATEEGIA, TULEMUSED JA ETTEVÕTLUSKESKKOND Selle jao eesmärk on avaldada teavet emitendi isiku, äritegevuse, strateegia ja eesmärkide kohta. Seda jagu lugedes peaksid investorid saama selge arusaama emitendi tegevusest, peamistest suundumustest, mis tema tulemuslikkust mõjutavad, tema organisatsioonilisest struktuurist ja olulistest investeeringutest. Kui see on asjakohane, avaldab emitent selles jaos hinnangud või prognoosid oma tulevaste tulemuste kohta. Emitendid, kelle turukapitalisatsioon on üle 200 000 000 euro, esitavad selles jaos ühtlasi õiglase ja tasakaalustatud ülevaate ettevõtte varasematest tulemustest.

Punkt 2.1 Teave emitendi kohta: a) emitendi juriidiline ja ärinimi; b) emitendi registreerimiskoht, registreerimisnumber ja juriidilise isiku tunnus (LEI); c) asutamiskuupäev ja tegutsemisaeg, välja arvatud juhul, kui tegevustähtaega pole määratud; d) emitendi alaline asukoht ja juriidiline vorm, õigusaktid, mille alusel emitent tegutseb, tema asutamise riik ning tema registrijärgse asukoha (või peamise tegevuskoha, kui see tema registrijärgsest asukohast erineb) aadress ja telefoninumber ning olemasolu korral emitendi veebisait koos märkusega, et veebisaidil esitatud teave pole osa prospektist, välja arvatud juhul, kui see teave on prospektis viidetena esitatud.

Punkt 2.1.1 Olulised muutused emitendi laenu- ja rahastamisstruktuuris alates viimase finantsperioodi lõpust, mille kohta on registreerimisdokumendis teavet avaldatud. Kui registreerimisdokument sisaldab vaheperioodi finantsteavet, võib selle teabe esitada alates viimase vaheperioodi lõpust, mille kohta on registreerimisdokumendis finantsteavet avaldatud.

Punkt 2.1.2 Emitendi tegevuse oodatava rahastamise kirjeldus.

Punkt 2.2 Äritegevuse ülevaade

Punkt 2.2.1 Strateegia ja eesmärgid Emitendi äristrateegia ning (rahaliste ja mitterahaliste) strateegiliste eesmärkide kirjeldus (kui see on asjakohane). Kirjelduses tuleb võtta arvesse emitendi tulevasi probleeme ja väljavaateid. Kui see on asjakohane, tuleb kirjelduses arvesse võtta regulatiivset keskkonda, milles emitent tegutseb.

Punkt 2.2.2 Põhitegevusalad Emitendi põhitegevusalade kirjeldus, sealhulgas: a) müüdavate toodete ja/või osutatavate teenuste peamised kategooriad; b) viide olulistele uutele toodetele, teenustele või tegevustele, mis on alates viimaste auditeeritud finantsaruannete avaldamisest kasutusele võetud.

Punkt 2.2.3 Peamised turud Selliste peamiste turgude kirjeldus, kus emitent konkureerib.

Punkt 2.3 Organisatsiooniline struktuur

Punkt 2.3.1 Kui emitent kuulub gruppi ja kui seda pole mujal registreerimisdokumendis käsitletud ning kui see on vajalik emitendi äritegevuse kui terviku mõistmiseks, tuleb esitada organisatsioonilise struktuuri skeem. Kui see aitab struktuuri selgitada, võib emitent asendada selle skeemi grupi ja emitendi positsiooni lühikirjeldusega või sellise kirjelduse skeemile lisada.

Punkt 2.3.2 Kui emitent sõltub muudest üksustest grupis, peab see olema selgelt väljendatud koos sõltuvuse selgitusega.

Punkt 2.4 Investeeringud

Punkt 2.4.1 Kui seda pole mujal registreerimisdokumendis käsitletud, esitada emitendi oluliste investeeringute kirjeldus (kaasa arvatud summa) alates prospektis esitatud varasema finantsteabega hõlmatud perioodi lõpust kuni registreerimisdokumendi kuupäevani.

Punkt 2.4.2 Emitendi selliste oluliste investeeringute kirjeldus, mis on käimasolevad või mille suhtes on juba võetud kindlad kohustused, sealhulgas rahastamismeetod (sise- või välisrahastamine), kui see on emitendi äritegevuse seisukohast oluline.

Punkt 2.5 Tegevus- ja finantsülevaade (mille peavad esitama väärtpaberite emitendid, kelle turukapitalisatsioon on üle 200 000 000 euro, üksnes juhul, kui ELi kasvuprospekt ei sisalda direktiivi 2013/34/EL artiklite 19 ja 29 kohaselt esitatud ja koostatud tegevusaruannet).

Punkt 2.5.1 Kui seda pole mujal registreerimisdokumendis käsitletud ja kui see on vajalik emitendi äritegevuse kui terviku mõistmiseks, tuleb esitada järgmine teave: a) emitendi äritegevuse arengu ja tulemuste ning tema seisundi tasakaalustatud ja põhjalik analüüs, mis vastab tema äritegevuse suurusele ja keerukusele, iga aasta kohta, mille puhul nõutakse varasema finantsteabe esitamist, sealhulgas oluliste muutuste põhjused; b) märge järgmise kohta: i) emitendi tõenäoline tulevane areng; ii) tegevus teadus- ja arendustegevuse valdkonnas. Kui see on vajalik emitendi arengu, tulemuste või seisundi mõistmiseks, peab analüüs sisaldama konkreetse äritegevuse seisukohast asjakohaseid peamisi rahalisi ja vajaduse korral mitterahalisi tulemusnäitajaid, sealhulgas teavet keskkonna ja töötajatega seotud küsimuste kohta. Kui see on asjakohane, sisaldab analüüs viiteid aruandeaasta finantsaruannetes esitatud summadele ja lisaselgitusi nende kohta.

Punkt 2.6 Teave suundumuste kohta

Punkt 2.6.1 Kirjeldus kõige olulisemate suundumuste kohta tootmises, müügis ja inventaris, kuludes ja müügihindades alates viimase majandusaasta lõpust kuni registreerimisdokumendi kuupäevani.

Punkt 2.7 Kasumiprognoosid või -hinnangud

Punkt 2.7.1 Kui emitent on avaldanud tuluprognoosi või -hinnangu (mis on endiselt täitumata ja kehtiv), tuleb see prognoos või hinnang registreerimisdokumendis esitada. Kui tuluprognoos või -hinnang on avaldatud ja endiselt täitumata, aga see ei kehti enam, teha sellekohane märge ja selgitada, miks see prognoos või hinnang enam ei kehti. Sellise kehtetu prognoosi või hinnangu suhtes ei kohaldata punktides 2.7.2 ja 2.7.3 esitatud nõudeid.

Punkt 2.7.2 Kui emitent otsustab lisada uue tuluprognoosi või -hinnangu või kui emitent lisab punkti 2.7.1 kohase varem avaldatud tuluprognoosi või -hinnangu, peab see tuluprognoos või -hinnang olema selge ja üheselt mõistetav ning sisaldama märget peamiste eelduste kohta, millele emitent on oma prognoosi või hinnangu koostamisel tuginenud. Prognoos või hinnang peab olema kooskõlas järgmiste põhimõtetega: a) tuleb selgelt eristada nende tegurite eeldusi, mida haldus-, juht- või järelevalveorganite liikmed saavad mõjutada, ja nende tegurite eeldusi, mis asuvad täielikult haldus-, juht- või järelevalveorganiste liikmete mõjust väljaspool; b) eeldused peavad olema mõistlikud, investoritele lihtsalt arusaadavad, konkreetsed ja täpsed ega tohi olla seotud prognoosi aluseks olevate hinnangute üldise täpsusega; c) prognoosi puhul tuleb eeldustega juhtida investori tähelepanu neile ebakindlatele teguritele, mis võivad prognoosi tulemust oluliselt muuta.

Punkt 2.7.3 Prospekt peab sisaldama avaldust, et kasumiprognoosi või -hinnangu koostamise ja ettevalmistamise alus on: a) võrreldav aruandeaasta finantsaruannetega; b) kooskõlas emitendi arvestusmeetoditega.

3. JAGU RISKITEGURID Selle jao eesmärk on kirjeldada põhiriske, millega emitent kokku puutub, ja nende mõju emitendi tulevasele tulemuslikkusele.

Punkt 3.1 Jaos „Riskitegurid“ esitatakse emitendiga seotud oluliste riskide kirjeldus piiratud arvu kategooriatena. Igas kategoorias nimetatakse esmajoones kõige olulisemad riskid kooskõlas emitendi või pakkuja hinnanguga, võttes arvesse kahjulikku mõju emitendile ja nende riskide esinemise tõenäosust. Riske kinnitatakse registreerimisdokumendi sisus.

4. JAGU Äriühingu üldjuhtimine Selles jaos selgitatakse emitendi haldamist ja äriühingu juhtimises osalevate isikute rolle. Samuti esitatakse teavet kõrgema juhtkonna tausta ja tasustamise kohta ning selle võimaliku seose kohta emitendi tulemuslikkusega.

Punkt 4.1 Haldus-, juht- ja järelevalveorganid ning kõrgem juhtkond

Punkt 4.1.1 Järgmiste isikute nimed, tegevuskoha aadressid ja funktsioonid emitendis ning nende põhitegevused väljaspool emitenti, kui need on selle emitendi seisukohast olulised: a) haldus-, juht- ja/või järelevalveorganite liikmed; b) piiramatu vastutusega osanikud aktsiakapitaliga usaldusühingu puhul; c) kõrgema juhtkonna liikmed, kes on olulised selle kindlakstegemisel, et emitendil on nõuetekohane pädevus ja kogemus emitendi äritegevuse juhtimiseks. Üksikasjad alapunktides a–c nimetatud isikute võimalike perekondlike suhete olemuse kohta.

Punkt 4.1.2 Emitendi haldus-, juht- või järelevalveorganite iga liikme puhul ja iga punkti 4.1.1 alapunktides b ja c nimetatud isiku puhul selle isiku asjakohase juhtimispädevuse ja -kogemuse üksikasjad ning järgmine teave: a) vähemalt viit eelnevat aastat puudutavad üksikasjad süüdimõistmiste kohta, mis on seotud pettuse või kelmuse toimepanemisega; b) vähemalt viit eelnevat aastat puudutavad üksikasjad täitevasutuste või reguleerivate asutuste (kaasa arvatud määratud kutseühendused) kõigi ametlike avalike süüdistuste ja/või sanktsioonide kohta, mis on seotud nende isikutega, ning see, kas kohus on kunagi keelanud neil isikutel tegutseda emitendi haldus-, juht- või järelevalveorganite liikmena või osaleda emitendi tegevuse juhtimises või elluviimises. Juhul kui sellist teavet avalikustamiseks ei ole, peab tegema sellekohase avalduse.

Punkt 4.2 Töötasu ja hüvitised Kui seda pole mujal registreerimisdokumendis käsitletud, esitada nende isikute puhul, kellele on viidatud punkti 4.1.1 alapunktides a ja c, viimase täismajandusaasta kohta alltoodud teave.

Punkt 4.2.1 Makstud töötasu summa (kaasa arvatud tingimuslikud või edasilükatud hüvitised) ning mitterahalised hüvitised, mida emitent ja tema tütarettevõtted on neile isikutele andnud mistahes teenuste eest, mida isikud on emitendile ja tema tütarettevõtetele osutanud. See teave peab olema esitatud individuaalsetel alustel, välja arvatud juhul, kui individuaalset avalikustamist emitendi päritolumaal ei nõuta või kui emitent pole seda teavet muul viisil avalikustanud.

Punkt 4.2.2 Emitendi või tema tütarettevõtete eraldatud kogusummad pensionide, vanaduspensionide või muude samalaadsete hüvitiste maksmiseks.

Punkt 4.3 Osalus ja aktsiaoptsioonid Punkti 4.1.1 alapunktides a ja c viidatud iga isiku puhul anda kõige hiljutisema võimaliku kuupäeva seisuga teavet tema osaluse kohta emitendi aktsiakapitalis ja tema aktsiaoptsioonide kohta.

5. JAGU FINANTSTEAVE JA PEAMISED TULEMUSNÄITAJAD Selles jaos esitatakse varasem finantsteave, avaldades emitendi finantsteabe ja peamised tulemusnäitajad. Samuti esitatakse teave emitendi dividendipoliitika kohta, ja kui see on asjakohane, siis pro forma finantsteave.

Punkt 5.1 Varasem finantsteave

Punkt 5.1.1 Auditeeritud varasem finantsteave, mis hõlmab kaht viimast majandusaastat (või sellist lühemat ajavahemikku, mille jooksul emitent tegutsenud on), ning auditiaruanne iga aasta kohta.

Punkt 5.1.2 Majandusaasta lõpu kuupäeva muutmine Kui emitent on selle ajavahemiku jooksul, mille kohta nõutakse varasema finantsteabe esitamist, muutnud oma majandusaasta lõpu kuupäeva, peab auditeeritud teave hõlmama vähemalt 24 kuud või kogu seda ajavahemikku, mille jooksul emitent on tegutsenud, olenevalt sellest, kumb neist on lühem.

Punkt 5.1.3 Raamatupidamisstandardid Finantsteave tuleb koostada kooskõlas rahvusvaheliste finantsaruandlusstandarditega, mis on määruse (EÜ) nr 1606/2002 põhjal liidus heaks kiidetud. Kui määrus (EÜ) nr 1606/2002 pole kohaldatav, tuleb finantsteave esitada kooskõlas järgmisega: a) Euroopa Majanduspiirkonna emitentide puhul liikmesriigi raamatupidamisstandardid, nagu nõutud direktiivis 2013/34/EL; b) kolmandate riikide emitentide puhul riigisisesed raamatupidamisstandardid, mis on võrdväärsed määruse (EÜ) nr 1606/2002 kohaste standarditega. Kui kolmanda riigi raamatupidamisstandardid pole määruse (EÜ) nr 1606/2002 kohaste standarditega võrdväärsed, tuleb raamatupidamisaruandeid kooskõlas selle määrusega korrigeerida.

Punkt 5.1.4 Raamatupidamistavade muutused Viimane auditeeritud varasem finantsteave, mis sisaldab võrdlusandmeid eelneva aasta kohta, tuleb esitada ja koostada vormis, mis on kooskõlas raamatupidamisstandardite raamistikuga, mida kasutatakse emitendi järgmiste avaldatavate aruandeaasta finantsaruannete puhul, võttes arvesse selliste aruandeaasta finantsaruannete suhtes kohaldatavaid raamatupidamisstandardeid ja arvestusmeetodeid ning raamatupidamisalaseid õigusakte. Emitendi suhtes kohaldatavate raamatupidamistavade muutuste tõttu pole vaja auditeeritud finantsaruandeid korrigeerida. Kui emitent kavatseb kasutada oma järgmiste avaldatavate aruandeaasta finantsaruannete puhul aga uut raamatupidamisstandardite raamistikku, tuleb koostada vähemalt üks finantsaruannete tervikkomplekt (nagu määratletud IAS 1-s „Finantsaruannete esitamine“), sealhulgas võrdlusandmed, vormis, mis on kooskõlas selle vormiga, mida emitent kasutab oma järgmiste avaldatavate aruandeaasta finantsaruannete puhul, võttes arvesse selliste aruandeaasta finantsaruannete suhtes kohaldatavaid raamatupidamisstandardeid ja arvestusmeetodeid ning raamatupidamisalaseid õigusakte.

Punkt 5.1.5 Kui auditeeritud finantsteave on esitatud kooskõlas riigisiseste raamatupidamisstandarditega, peab see hõlmama vähemalt järgmist: a) bilanss; b) kasumiaruanne; c) arvestusmeetodid ja selgitavad märkused.

Punkt 5.1.6 Konsolideeritud finantsaruanded Juhul, kui emitent koostab nii enda kui ka konsolideeritud finantsaruandeid, lisada registreerimisdokumenti vähemalt konsolideeritud finantsaruanded.

Punkt 5.1.7 Finantsteabe vanus Viimase sellise aasta bilansipäev, mille kohta esitatakse auditeeritud finantsteavet, ei tohi olla varasem kui üks järgmistest: a) 18 kuud alates registreerimisdokumendi kuupäevast, kui emitent lisab registreerimisdokumenti auditeeritud vahefinantsaruanded; b) 16 kuud alates registreerimisdokumendi kuupäevast, kui emitent lisab registreerimisdokumenti auditeerimata vahefinantsaruanded. Kui registreerimisdokument ei sisalda vaheperioodi finantsteavet, ei tohi viimase sellise aasta bilansipäev, mille kohta esitatakse auditeeritud finantsaruanded, olla varasem kui 16 kuud alates registreerimisdokumendi kuupäevast.

Punkt 5.2 Vaheperioodi finantsteave ja muu finantsteave

Punkt 5.2.1 Juhul, kui emitent on avaldanud kvartali või poolaasta finantsteabe alates oma viimaste auditeeritud finantsaruannete kuupäevast, tuleb see registreerimisdokumenti lisada. Juhul, kui kvartali või poolaasta finantsteave on auditeeritud või revideeritud, peab olema lisatud ka auditi- või revideerimisaruanne. Kui kvartali või poolaasta finantsteave on auditeerimata või seda pole revideeritud, tuleb see asjaolu ära märkida. Vaheperioodi finantsteave esitatakse olenevalt asjaoludest kooskõlas direktiivi 2013/34/EL või määruse (EÜ) nr 1606/2002 nõuetega. Emitentide puhul, kelle suhtes ei kohaldata direktiivi 2013/34/EL ega määrust (EÜ) nr 1606/2002, peab vaheperioodi finantsteave sisaldama võrdlevaid andmeid sama perioodi kohta eelneval majandusaastal, aga võrdleva bilansiteabe nõue võidakse täita aastalõpu bilansi esitamisega kooskõlas kohaldatava finantsaruandlusraamistikuga.

Punkt 5.3 Aruandeaasta finantsteabe auditeerimine

Punkt 5.3.1 Varasem aruandeaasta finantsteave peab olema sõltumatult auditeeritud. Auditiaruanne tuleb koostada kooskõlas direktiiviga 2006/43/EÜ ja määrusega (EL) nr 537/2014. Kui direktiivi 2006/43/EÜ ja määrust (EL) nr 537/2014 ei kohaldata, peab varasem finantsteave olema auditeeritud või peab olema ära näidatud, kas see annab registreerimisdokumendis õige ja õiglase ülevaate vastavalt liikmesriigis kohaldatavatele auditistandarditele või nendega samaväärsele standardile.

Punkt 5.3.1.a Kui vannutatud audiitorid on keeldunud varasemat finantsteavet käsitlevaid auditiaruandeid kinnitamast või kui need aruanded sisaldavad märkusi, arvamuste muudatusi, vastutuse välistamise klausleid või rõhutatud asjaolusid, tuleb näidata selle põhjus ning esitada need märkused, muudatused, vastutuse välistamise klauslid või rõhutatud asjaolud täies ulatuses.

Punkt 5.3.2 Märge registreerimisdokumendis sisalduva muu teabe kohta, mida audiitorid on auditeerinud.

Punkt 5.3.3 Kui finantsteave registreerimisdokumendis ei ole võetud emitendi auditeeritud finantsaruannetest, märkida ära andmete allikas ja asjaolu, et andmed on auditeerimata.

Punkt 5.4 Peamised tulemusnäitajad

Punkt 5.4.1 Ulatuses, milles seda pole mujal registreerimisdokumendis avaldatud ja kui emitent on avaldanud peamised rahalised ja/või tegevusalased tulemusnäitajad või kui emitent otsustab need lisada registreerimisdokumenti, kirjeldada registreerimisdokumendis emitendi peamisi tulemusnäitajaid varasema finantsteabega hõlmatud perioodi igal majandusaastal. Peamised tulemusnäitajad tuleb arvutada võrreldaval alusel. Kui audiitorid on peamisi tulemusnäitajaid auditeerinud, tuleb see asjaolu ära märkida.

Punkt 5.5 Oluline muutus emitendi finantsseisundis Kirjeldada grupi finantsseisundi olulisi muutusi, mis on toimunud alates viimase finantsperioodi lõpust, mille kohta on avaldatud kas auditeeritud finantsaruanded või vaheperioodi finantsteave, või esitada asjakohane eitav avaldus.

Punkt 5.6 Dividendipoliitika Kirjeldada emitendi põhimõtteid dividendide jagamisel ja selle suhtes kehtestatud piiranguid. Kui emitendil selliseid põhimõtteid pole, lisada sellekohane eitav avaldus. Kui seda pole finantsaruannetes avaldatud, siis esitada aruandeaasta finantsaruannetega hõlmatud perioodi iga majandusaasta kohta dividendi summa aktsia kohta, mida on emitendi aktsiate arvu muutuse korral kohandatud, et muuta see võrreldavaks.

Punkt 5.7 Pro forma finantsteave Oluliste üldiste muutuste puhul kirjeldada seda, kuidas tehing oleks võinud mõjutada emitendi varasid, kohustusi ja tulusid, kui see oleks toimunud käsitletava ajavahemiku alguses või aruandekuupäeval. See nõue on tavaliselt rahuldatud pro forma finantsteabe lisamisega. Pro forma finantsteave tuleb esitada vastavalt 20. lisas sätestatule ja see peab sisaldama nimetatud lisas osutatud teavet. Koos pro forma finantsteabega tuleb esitada sõltumatute raamatupidajate või audiitorite koostatud aruanne.

6. JAGU TEAVE AKTSIONÄRIDE JA VÄÄRTPABERIOMANIKE KOHTA Selles jaos antakse teavet emitendi põhiaktsionäride, kõrgema juhtkonna ja emitendi vaheliste võimalike huvide konfliktide kohta ning emitendi aktsiakapitali kohta, aga ka seotud osapoolte tehingute, kohtu- ja vahekohtumenetluste ning oluliste lepingute kohta.

Punkt 6.1 Põhiaktsionärid

Punkt 6.1.1 Niivõrd kui see emitendile teada on, mistahes sellise isiku nimi, kellele kuulub otseselt või kaudselt 5 % või enam emitendi kapitalist või kogu hääleõigustest, koos iga sellise isiku osaluse suurusega registreerimisdokumendi kuupäeva seisuga või juhul, kui sellised isikud puuduvad, asjakohane eitav märge.

Punkt 6.1.2 Teave selle kohta, kas emitendi põhiaktsionäridel on erinevad hääleõigused, või asjakohane eitav avaldus.

Punkt 6.1.3 Emitendile teadaolevas ulatuses avaldada, kas emitenti omatakse või kontrollitakse otse või kaudselt ning kes seda teeb, ja kirjeldada selle kontrolli olemust ning meetmeid tagamaks, et sellist kontrolli ei kuritarvitata.

Punkt 6.1.4 Selliste emitendile teadaolevate kokkulepete kirjeldus, mille kasutamine võib hilisemal ajal põhjustada muutuse emitendi kontrollis või seda muutust takistada.

Punkt 6.2 Kohtu- ja vahekohtumenetlus

Punkt 6.2.1 Vähemalt eelnevat 12 kuud hõlmava perioodi teave mistahes valitsuse, kohtu- või vahekohtumenetluste kohta (kaasa arvatud kõik sellised käimasolevad või ähvardavad menetlused, millest emitent teadlik on), millel võib olla või on hiljuti olnud oluline mõju emitendi ja/või grupi finantsseisundile või kasumlikkusele, või sellekohane eitav avaldus.

Punkt 6.3 Haldus-, juht- ja järelevalveorganite ning kõrgema juhtkonna huvide konfliktid

Punkt 6.3.1 Punktis 4.1.1 viidatud isikute võimalikud huvide konfliktid emitendi ees võetud kohustuste ning nende erahuvide ja/või muude kohustuste vahel peavad olema selgelt avaldatud. Juhul kui sellised konfliktid puuduvad, peab tegema sellekohase avalduse. Mistahes kokkulepe põhiaktsionäride, klientide, tarnijate või muude isikutega, mille kohaselt valiti punktis 4.1.1 viidatud isik haldus-, juht- või järelevalveorganite liikmeks või kõrgema juhtkonna liikmeks. Üksikasjad mistahes piirangute kohta, milles punktis 4.1.1 viidatud isikud on kokku leppinud seoses neile kuuluvate emitendi väärtpaberite võõrandamisega teatud ajavahemikul.

Punkt 6.4 Seotud osapoolte tehingud

Punkt 6.4.1 Kui emitendi suhtes ei kohaldata määruse (EÜ) nr 1606/2002 kohaselt vastu võetud rahvusvahelisi finantsaruandlusstandardeid, tuleb varasema finantsteabega hõlmatud perioodi kohta ja kuni registreerimisdokumendi kuupäevani avalikustada järgmine teave: a) seotud osapoolte selliste tehingute (1) olemus ja ulatus, mis on kas eraldi tehingutena või tervikuna emitendile olulised. Kui sellised seotud osapoolte tehingud ei ole tehtud turutingimustel, anda selgitus, miks neid tehinguid ei ole tehtud turutingimustel. Tagasimaksmata laenude puhul, kaasa arvatud mistahes liiki garantiid, näidata ära tagasimaksmata summa; b) seotud osapoolte tehingute summa või protsent emitendi käibes. Kui emitendi suhtes kohaldatakse määruse (EÜ) nr 1606/2002 kohaselt vastu võetud rahvusvahelisi finantsaruandlusstandardeid, tuleb alapunktides a ja b sätestatud teave esitada üksnes tehingute kohta, mis on tehtud pärast viimase finantsperioodi lõppu, mille kohta on auditeeritud finantsteave avaldatud.

Punkt 6.5 Aktsiakapital

Punkt 6.5.1 Järgmine punktide 6.5.2–6.5.7 kohane teave viimase bilansipäeva seisuga.

Punkt 6.5.2 Emiteeritud kapitali summa, ja aktsiakapitali iga klassi kohta: a) emitendi põhikirjajärgne aktsiakapital kokku; b) emiteeritud ja täielikult makstud ning emiteeritud, aga täielikult maksmata aktsiate arv; c) aktsia nimiväärtus või asjaolu, et aktsiatel nimiväärtus puudub, ning d) aasta alguses ja lõpus ringluses olevate aktsiate arvu võrdlus. Kui enam kui 10 % kapitali eest on aruandeaasta finantsaruannetega hõlmatud perioodil tasutud muude varadega kui sularaha, tuleb see asjaolu avaldada.

Punkt 6.5.3 Kui on olemas aktsiaid, mis ei ole seotud kapitaliga, tuleb märkida selliste aktsiate arv ja põhiomadused.

Punkt 6.5.4 Emitendi selliste aktsiate arv, bilansiline väärtus ja nimiväärtus, mida omavad emitent ise või tema tütarettevõtted või mida omatakse emitendi nimel.

Punkt 6.5.5 Vahetus-, asendus- või optsioonivõlakirjade kogus koos vahetamise, asendamise või märkimise tingimuste ja korraga.

Punkt 6.5.6 Teave põhikirjajärgset, kuid emiteerimata kapitali puudutavate omandamisõiguste ja/või kohustuste ning kapitali suurendamise kohustuste kohta ning nende õiguste ja kohustuste tingimused.

Punkt 6.5.7 Teave grupi liikmete kapitali kohta, mis on optsiooni all või millega seoses on optsiooni alla panek tingimusteta või tingimuslikult kokku lepitud, ja üksikasjad selliste optsioonide kohta, kaasa arvatud isikud, keda sellised optsioonid puudutavad.

Punkt 6.6 Asutamisleping ja põhikiri

Punkt 6.6.1 Lühikirjeldus emitendi põhikirja, statuudi või määruste mistahes sätete kohta, millel oleks viivitav, edasilükkav või takistav mõju emitendi kontrolli muutusele.

Punkt 6.7 Olulised lepingud

Punkt 6.7.1 Registreerimisdokumendi avaldamisele vahetult eelneva aasta kohta lühike kokkuvõte igast olulisest lepingust, mis ei ole tavapärase äritegevuse raames sõlmitud ja mille osaline emitent või grupi mõni liige on.

7. JAGU KÄTTESAADAVAD DOKUMENDID

Punkt 7.1 Märge selle kohta, et registreerimisdokumendi kehtivusajal võib vajaduse korral kontrollida järgmisi dokumente: a) emitendi kehtiv asutamisleping ja põhikiri; b) kõik emitendi taotlusel ekspertide koostatud aruanded, kirjad ja muud dokumendid, hinnangud ja avaldused, mille mõni osa sisaldub või mille osale on viidatud registreerimisdokumendis. Viide veebisaidile, kus dokumentidega tutvuda saab.